1Nibak Nabi Daud Pujoe kheueh TUHAN, hai jiwa lôn, bansaboh baten lôn, pujoe kheueh nan Gobnyan nyang kudus. 2Pujoe kheueh TUHAN, hai jiwa lôn, bék tuwoe ubak bandum nyang jroh nibak Gobnyan! 3Gobnyan nyang peuamphon banmandum desya gata, nyang peupuléh banmandum peunyakét gata, 4Gobnyan nyang peubeubaih nyawöng gata lam jrat, nyang bri keu gata geunaséh nyang meulimpah-limpah. 5Gobnyan nyang peupueh udeb gata deungon banmandum nyang jroh, sampoe gata awet muda lagée cicém rajawali. 6TUHAN nyang peujak huköm dan keuadelan keu mandum ureuëng nyang keunong iénanya. 7Gobnyan nyang peuna reuncana keu Nabi Musa dan buet-buet keu bansa Israel. 8Sabab TUHAN na kheueh peungaséh dan peunyayang, Gobnyan panyang saba dan geunaséh Gobnyan meulimpah. 9Gobnyan hana geudot hana putôh-putôh, dab hana geubeungéh siumu masa. 10Gobnyan hana geuhuköm geutanyoe nyang sisuai deungon desya geutanyoe, atawa geubalaih geutanyoe nyang sipadan deungon salah tanyoe. 11Teuma simanyang langét di ateueh bumoe, bubenyan kheueh geunaséh Gobnyan keu ureuëng nyang taqwa. 12Sijiôh timu nibak barat, sidubnyan kheueh geuböih dumna desya-desya geutanyoe. 13Lagée sidroe ayah nyang geugaséh keu aneuëk-aneuëk gobnyan, meunan kheueh TUHAN geugaséh keu ureuëng nyang taqwa. 14Sabab TUHAN geuteupeue geutanyoe teupeugét nibak peue, dan Gobnyan geuingat bahwa geutanyoe na kheueh nibak abée. 15Manusia udeb jih paneuk na miseu naleueng; jihnyan meukeumang lagée bungöng nyang timoh di ladang; 16meunyoe jiyueb lé angén, leunyab kheueh sibungöng nyan, dan teumpat jihpi hana teutuho le. 17Teuma TUHAN teutab geugaséh ubak ureuëng nyang taqwa, keuhai jroh Gobnyan teutab hana putôh tron meutron 18keu ureuëng nyang jimumat ubak janji Gobnyan, dan deungon seutia jitem peubuet peurintah Gobnyan. 19TUHAN geumat peurintah di syeuruga, Gobnyan raja nyang mat peurintah ateueh meubagoe rupa. 20Pujoe kheueh TUHAN, hai malaikat-malaikat nyang peukasa, nyang jideungoe jipeubuet peurintah Gobnyan. 21Pujoe kheueh TUHAN, hai banmandum makhluk nyang na di syeuruga, banmandum hamba Gobnyan nyang jipeubuet keuheundak Gobnyan. 22Pujoe kheueh TUHAN, hai banmandum cebtaan nibak mandum wilayah keukuasaan Gobnyan. Pujoe kheueh TUHAN, hai jiwa lôn!
Zabur 103